Etničke grupe Vojvodine

**Etničke grupe Vojvodine**

* Srbi – Srbi čine apsolutnu etničku većinu stanovništva Vojvodine. Prema popisu stanovništva iz 2002. godine, u Vojvodini je živelo 1.321.807 Srba, i oni su činili 65,05% stanovništva ovog regiona. Srbi su takođe većinsko stanovništvo u većini vojvođanskih opština i većih gradova. Od velikih gradova, Srbi ne čine većinu stanovništva u Subotici, koja ima etnički mešano stanovništvo, ali je srpski jezik glavni jezik u Subotici. Srbi čine većinu stanovništva u sledećim velikim gradovima Vojvodine: Novom Sadu (76%), Somboru (64%), Sremskoj Mitrovici (87%), Kikindi (76%), Zrenjaninu (74%), Pančevu (76%), Vršcu (73%), Rumi (86%), Bačkoj Palanci (78%), Inđiji (84%), Kuli (52%), Apatinu (61%) i Temerinu (64%). Ostale opštine u kojima Srbi čine većinu stanovništva su: Nova Crnja (70%), Novi Bečej (69%), Sečanj (69%), Žitište (60%), Novi Kneževac (59%), Alibunar (56%), Bela Crkva (74%), Kovin (75%), Opovo (86%), Plandište (54%), Odžaci (82%), Beočin (68%), Srbobran (67%), Sremski Karlovci (76%), Titel (85%), Žabalj (86%), Irig (79%), Pećinci (92%), Stara Pazova (81%) i Šid (77%). Srbi takođe predstavljaju najbrojniju etničku grupu u etnički mešovitim opštinama Vrbas (48%) i Bač (46%). Srpski jezik je jedan od šest službenih jezika Vojvodine, a to je takođe i glavni jezik koji se govori u ovoj pokrajini.
* Mađari (*[[Vojvođanski Mađari]]*) – Mađari uglavnom žive u severnom delu Vojvodine (najviše u severnoj Bačkoj). Oni čine većinsko stanovništvo u šest vojvođanskih opština: Kanjiži (86%), Senti (81%), Adi (77%), Bačkoj Topoli (59%), Malom Iđošu (56%) i Čoki (52%). Skorenovac je najjužnije mesto u Srbiji sa većinskim mađarskim stanovništvom, Sekeljima. Mađari takođe predstavljaju najbrojniju etničku grupu u etnički mešovitim opštinama Bečej (49%) i Subotica (38%). Oko 60% vojvođanskih Mađara živi na području ovih osam opština. U Vojvodini ukupno ima 290.207 Mađara. Oni čine 14,28% stanovništva pokrajine i druga su etnička grupa po brojnosti. Mađarski jezik je jedan od šest službenih jezika Vojvodine.
* Slovaci – Slovaci su treća po brojnosti etnička grupa u Vojvodini i čine većinu stanovništva u opštini Bački Petrovac (66%), a takođe predstavljaju najbrojniju etničku grupu u etnički mešovitoj opštini Kovačica (41%). U Vojvodini živi 56.637 Slovaka i oni čine 2,79% stanovništva pokrajine. Slovački jezik je jedan od šest službenih jezika Vojvodine.
* Hrvati – U Vojvodini živi 56.546 Hrvata i oni čine 2,78% stanovništva pokrajine. Hrvatski jezik je jedan od šest službenih jezika Vojvodine.
* Jugosloveni – U Vojvodini živi 49.881 Jugoslovena i oni čine 2,45% stanovništva pokrajine. Jugosloveni uglavnom govore srpskim jezikom. Prema popisu stanovništva iz 2002. godine, u Srbiji je živelo 80.721 Jugoslovena. Od toga broja, 49.881 je živelo u Vojvodini, a 30.840 u Centralnoj Srbiji.
* Crnogorci – U Vojvodini živi 35.513 Crnogoraca i oni čine 1,75% stanovništva pokrajine. Crnogorci uglavnom govore srpskim ili crnogorskim jezikom.
* Rumuni – U Vojvodini živi 30.419 Rumuna i oni čine 1,50% stanovništva pokrajine. Rumunski jezik je jedan od šest službenih jezika Vojvodine.
* Romi – U Vojvodini živi 29.057 Roma i oni čine 1,43% stanovništva pokrajine. Romski jezik nije služben u Vojvodini, ali se na ovom jeziku emituje TV program, a izdaju se i druge publikacije.
* Bunjevci – Bunjevci su mala etnička grupa koja uglavnom živi na severu Vojvodine. U Vojvodini živi 19.766 Bunjevaca. Bunjevci govore ikavskim i ijekavskim dijalektom srpskog jezika.
* Rusini – U Vojvodini živi 15.626 Rusina i rusinski jezik je jedan od šest službenih jezika Vojvodine. Rusinski jezik se uglavnom govori u Vojvodini, a ovaj jezik spada u grupu zapadnoslovenskih jezika i sličan je slovačkom jeziku. Postoji takođe i drugi rusinski jezik, koji se govori u Ukrajini, ali ovaj jezik se razlikuje od jezika vojvođanskih Rusina i spada u grupu istočnoslovenskih jezika.
* Makedonci – U Vojvodini živi 11.785 Makedonaca i oni uglavnom govore makedonski jezik.
* Ukrajinci – U Vojvodini živi 4.635 Ukrajinaca i oni uglavnom govore ukrajinski jezik.
* Muslimani – U Vojvodini živi 3.634 etničkih Muslimana i oni uglavnom govore srpski jezik. Prema popisu stanovništva iz 2002. godine, u Srbiji je živelo 19.503 etničkih Muslimana, od kojih je 15.869 živelo u Centralnoj Srbiji, a 3.634 u Vojvodini.
* Nemci – U Vojvodini živi 3.154 Nemaca i oni uglavnom govore nemački jezik. Nemačko stanovništvo u Vojvodini je ranije bilo brojnije (oko 350.000 pre Drugog svetskog rata), ali se većina Nemaca iselila u Nemačku posle Drugog svetskog rata.
* Slovenci – U Vojvodini živi 2.005 Slovenaca i oni uglavnom govore slovenački jezik.
* Albanci – U Vojvodini živi 1.695 Albanaca i oni uglavnom govore albanski jezik.
* Bugari – U Vojvodini živi 1.658 Bugara i oni uglavnom govore bugarski jezik.
* Česi – U Vojvodini živi 1.648 Čeha i oni uglavnom govore češki jezik.
* Rusi – U Vojvodini živi 940 Rusa i oni uglavnom govore ruski jezik.
* Goranci – U Vojvodini živi 606 Goranaca i oni uglavnom govore srpski jezik. Etnički Goranci uglavnom žive na Kosovu i Metohiji.
* Bošnjaci – U Vojvodini živi 417 Bošnjaka i oni uglavnom govore bosanski jezik.
* Vlasi – U Vojvodini živi 101 etnički Vlah. Vlasi uglavnom žive u Centralnoj Srbiji i govore vlaški jezik.
* Šokci – Šokci su mala etnička grupa, koja uglavnom živi u Vojvodini. U Srbiji živi 1.864 Šokaca i oni uglavnom govore srpski jezik. U prošlosti je šokačko stanovništvo bilo brojnije (preko 20.000 u 19. veku).
* Jevreji – Prema popisu stanovništva iz 2002. godine, u Novom Sadu je živelo 206 etničkih Jevreja. U prošlosti je jevrejsko stanovništvo Vojvodine bilo brojnije (oko 19.000 pre Drugog svetskog rata), ali je najveći broj njih ubijen za vreme fašističke okupacije u Drugom svetskom ratu. Vojvođanski Jevreji su uglavnom govorili Jidiš jezikom.
* Aškalije – Prema popisu stanovništva iz 2002. godine, u Novom Sadu je živelo 287 etničkih Aškalija. Aškalije su ranije smatrani delom romskog naroda, ali su sada priznati kao posebna etnička zajednica. Aškalije uglavnom žive na Kosovu i Metohiji i govore albanski jezik. Potomci su albanizovanih kosovskih Roma, a tvrde da su njihovi preci na Balkan došli iz Palestine (njihovo ime je nastalo od imena grada Aškelon u današnjem Izraelu).
* Egipćani – Prema popisu stanovništva iz 2002. godine, u Novom Sadu je živelo 201 etničkih Egipćana. Egipćani su ranije smatrani delom romskog naroda, ali su sada priznati kao posebna etnička zajednica. Egipćani uglavnom žive na Kosovu i Metohiji i govore albanski jezik. Potomci su albanizovanih kosovskih Roma, a tvrde da su njihovi preci na Balkan došli iz Egipta.
* Grci – Prema popisu stanovništva iz 2002. godine, u Novom Sadu je živeo 191 etnički Grk.
* Poljaci – Prema popisu stanovništva iz 2002. godine, u Novom Sadu je živelo 103 etnička Poljaka.
* Kinezi – Prema popisu stanovništva iz 2002. godine, u Novom Sadu je zvanično živelo samo 27 etničkih Kineza, ali je stvarno prisustvo ove etničke zajednice znatno veće. Iako su Kinezi skorašnji doseljenici u Vojvodinu, u Novom Sadu, a i drugim gradovima pokrajine, ima mnogo kineskih prodavnica i restorana.


Datoteka:Vojvodina_-_Etnicki_sastav_po_naseljima_2002_1.gif|Etnički sastav Vojvodine po naseljima 2002. godine
Datoteka:Vojvodina_-_Etnicki_sastav_po_naseljima_2002_2.gif|Etnički sastav Vojvodine po naseljima 2002. godine
Datoteka:Vojvodina_-_Udeo_Srba_po_naseljima_2002.gif|Udeo Srba u Vojvodini po naseljima 2002. godine
Datoteka:Vojvodina_-_Udeo_Madjara_po_naseljima_2002.gif|Udeo Mađara u Vojvodini po naseljima 2002. godine
Datoteka:Vojvodina_-_Udeo_Slovaka_po_naseljima_2002.gif|Udeo Slovaka u Vojvodini po naseljima 2002. godine
Datoteka:Vojvodina_-_Udeo_Rumuna_po_naseljima_2002.gif|Udeo Rumuna u Vojvodini po naseljima 2002. godine
Datoteka:Vojvodina ethnic2002.png|Etnički sastav Vojvodine 2002. godine - podaci po opštinama
Datoteka:Serbs in vojvodina map.png|Udeo Srba u Vojvodini po opštinama 2002. godine
Datoteka:Hungarians in vojvodina2002.png|Udeo Mađara u Vojvodini po opštinama 2002. godine
Datoteka:Vojvodina west east slavs.png|Naselja u Vojvodini sa slovačkom, rusinskom i češkom apsolutnom i relativnom većinom 2002. godine
Datoteka:Vojvodina south slavs.png|Naselja u Vojvodini sa crnogorskom, bunjevačkom i hrvatskom apsolutnom i relativnom većinom 2002. godine


## Vanjske veze
* Likovna i naivna umetnost Vojvođanskih Slovaka  

## Povezano
* Vojvodina
* Demografija Vojvodine